1Yin in a-Páblo chi quin tz'ibaj bi i wuj-i chiwe. In sic'tal che in patan chi in rapóstol i Jesucrísto man queje ile xraj i Dios chwe. Yin waral, junam ru' i kachalal ma Sóstenes, 2quin tak bi wuj-i chiwe yix chi ix jutzobaj re i Dios chila pa tinimit Corínto. Yix, lic ix re chic i Dios, man ix 'o chic che i Jesucrísto. I Dios ix u siq'uim ru' man cu 'anbej chiwe ix 'utz ix chom, xak jun pacha cu 'an chique conojel ni'pa i je 'o chuwach i jyub ta'aj chi quiqui tz'onoj qui to'ic che i Kajwal Jesucrísto; ire are i Cajwal ique, xak are i Kajwal yoj. 3I ka Kajaw Dios, xak i Kajwal Jesucrísto, chiqui ya utzil chomal chiwe, xak i uxlambal pi c'ux. 4Nic are wi quin tioxij che i Dios iwumal yix, man nim i 'utz u yom chiwe rumal i Jesucrísto. 5Junam ix 'o wi che i Jesucrísto, rumal-i, i Dios u 'anom chiwe lic ix beyom pi c'ux; u yom chiwe lic nim iweta'am che ire, xak quix tiqui chu bixquil wach iweta'am. 6Queje ile, rumal i chom laj i c'aslemal yix, 'alaj 'uri chi lic katzij i tzij re i Jesucrísto chi ka c'utum can chiwe. 7Ronojel wach cu sipaj i Dios chique i je re ire, lic u yom chic chiwe yix. Ronojel ile 'o pi'ab, tz'akat quiwoy'ej u c'unic tan chic i Kajwal Jesucrísto. 8I Dios cu 'an na chiwe chi lic ix jiquil pi c'ux c'a pa q'uisbal 'ij, rumal-i, que'el chiwe chi mi jun ca cojow i mac chiwij are ca c'un chal i Kajwal Jesucrísto. 9I Dios lic cu 'an na pacha i u bim chake, y are ire chi ix u siq'uim yix, xo'onbej chiwe chi junam i wach ru' u C'ojol, chi Kajwal Jesucrísto. 10Ix wachalal, lic quin tz'onoj chiwe rumal i Kajwal Jesucrísto, chi ni'pa i qui bij, chi junamsaj i nojbal che; mi 'ano chi to' qui jachersaj bi iwib. Chom chix 'ol chiwach, lic junam i nojbal, xak junam i na'ic chiwach. 11Xin bij ile chiwe wachalal, man 'o jun chique i je aj pa rachoch i ati Cloe, u bim chwe chi yix qui rayij ch'o'oj chixol. 12In tom yin chi yix n-xak jun ti i nojbal; 'o i quiqui bij: "Yin quin terej chirij i ma Páblo," que cha. Xak 'o i quiqui bij: "Yin quin terej chirij i ma Apólos," que cha. Xak 'o i quiqui bij: "Yin quin terej chirij i ma Pédro," que cha. Xak 'o i quiqui bij: "Yin quin terej chirij i Crísto," que cha. 13Ix wachalal, lic iwonojel yix ix re i Crísto. ¿Xataba i Crísto u 'anom q'ui che rib? ¿Xataba yin a-Páblo xin camsax chuwach cruz tobal iwe? ¿Xataba xcuxtax in bi yin piwi are xkajsax ya piwi? N-are taj. 14Mantiox che i Dios man yin n-xin kajsaj ti ya piwi yix, xui piquiwi i ma Críspo i ma Gáyo. 15Rumal-i, mi jun mu bij chi xin kajsaj ya puwi, we xa chwij yin ca terej wi. 16Xui-ri, ca c'un pin c'ux, xak xin kajsaj ya piquiwi i ma Estéfanas ru' i rixokil ralc'wal. Quin bij yin, xui chique ique-le, n-ta chic jun chic. 17Man i Crísto n-xin u tak ti yin chu kajsaxic ya piquiwi i winak. Are in chac yin, are in ajbil-re wach i 'elbal chi sak. Craj ire, lic sakil que'el chique i winak, n-are ti to' chom laj tak tzij quin bij, man n-are ti cojbal in 'ij yin, xa are cojbal u 'ij i Crísto, wach xu 'an ire chuwach i cruz. 18I winak chi ca tijin u sachsaxic qui wach, are quiqui ta wach xo'on i Crísto chuwach i cruz tobal-que, xa ch'uj laj tzij quiqui ta ique. Xui-ri, yoj chi coj 'elsax chi sak, are caka ta i tzij-le, chom caka ta yoj, man keta'am chi 'o i u cho'ab i Dios che. 19Que'elok pacha xu bij i Dios chupam u wuj ujer: Quin sachsaj ni qui no'oj ni'pa i 'o i qui nojbal; quin xutuj ni qui nojbal ni'pa i 'o queta'am. (Queje ile tz'ibtal canok.) 20Rumal-i, jun we to' re u wach i jyub ta'aj, n-tu chac we mas 'o u no'oj; xak we aj tijonel chic, xak we lic cu rik u lapic nimak tak nojbal, n-tu chac che, man ni'pa i que tijin i winak chi retamaxic, i Dios u 'anom che chi n-tu chac. 21I Dios lic 'o u no'oj; rumal-i, 'utz i módo u yijbam chi caketamaj u wach; i retamaxic u wach i Dios, n-ca ya' ta che jun xa rumal we 'o u no'oj. Man i Dios u ch'obom chi que totajic ni'pa i cul qui c'ux che rumal u tzij chi c'ut-tal chique. Xqui cojo, tupu i juban winak quiqui bij chi xa ch'uj laj tzij, que cha. 22Ni'pa i queje quiqui bij ile, 'o jujun chique je aj Israel winak, 'o jujun chique je aj Griégo winak. I aj Israel n-quiqui coj taj man to' cacaj quiquil jun milágro, c'utbal re u cho'ab i Dios chique. I aj Griégo winak n-quiqui coj taj, man to' cacaj quiqui ta nimak tak nojbal. 23Xui-ri, yoj xui caka paxsaj wach xu 'an i Crísto chi xrip chuwach cruz. I aj Israel winak, tzel quiqui ta ile; i aj Griégo winak quiqui bij chi "xa are ch'uj laj tzij qui bij," que cha chake. 24Xui-ri, ni'pa i xe cojon che qui siq'uixic rumal i Dios, we je aj Israel, we xi je aj Griégo winak, 'is queta'am chi i nim laj u cho'ab, i nim laj u no'oj i Dios, ca 'alijinic rumal i Crísto (rumal wach u 'anom tobal-que). 25I u no'oj i Dios, lic nim, n-cu maj taj pacha qui no'oj i winak. Are wach u ch'obom ire, chi xa ch'uj laj nojbal quiqui bij i winak, n-ch'uj taj; ile mas nim na chuwach ronojel i qui nojbal i winak. Xak i u cho'ab i Dios, lic nim. Are i u 'anom ire, chi n-ta kas u cho'ab quiqui bij i winak, ile mas nim chuwach i qui cho'ab conojel i winak. 26Chi ta u be ix wachalal, yix chi ix sic'tal rumal i Dios, n-ix ti q'ui chi 'o i 'ij chiquiwach i winak rumal i no'oj. Xak n-ix ti q'ui chi 'o i patan nim; xak n-ix ti q'ui chi 'o i kajaw i chuch chi nim qui 'ij chiquiwach i winak. 27Ni'pa i to' je re u wach i jyub ta'aj, ique quiqui bij chi yix n-ta i no'oj, xui-ri, i Dios ix u chom yix, yabal qui q'uix i juban chi nimak qui no'oj. Ix u chom yix chi n-nim ta i cho'ab, yabal qui q'uix i juban chi nim i qui cho'ab. 28I Dios xe u cha i n-ta qui 'ij, n-ta qui chac chiquiwach i je re u wach i jyub ta'aj, xe u cha i n-que ajwax taj man xraj ire cu sachsaj u 'ij ni'pa tak i 'o u 'ij chuwach i jyub ta'aj. 29Queje ile xu 'an i Dios, man mi jun winak ca tiqui 'uri chu 'anic nim che rib chuwach ire. 30I Dios u 'anom chiwe chi ix 'o chic che i Jesucrísto. Rumal i Crísto, 'o chic ka nojbal sakil; rumal ire oj 'utz chic chuwach i Dios; rumal ire oj ch'am chic; rumal ire oj 'elnak chic pu'ab itzel. 31Rumal-i, pacha cu bij u tzij i Dios tz'ibtal canok: "We 'o jun craj co'on nim che rib, are chu bij 'uri wach i nim laj 'anic u 'anom i Kajwal che u c'aslemal." (Queje ile tz'ibtal canok.)
1 CORINTIOS 1